བོད་ཀྱི་ལོ་རྒྱུས་ཁྲོད་ན་གྲགས་ཆེ་བའི་མ་གཅིག་ལབ་སྒྲོན་ནི་སྤྱི་ལོ༡༡༤༩ལོར་ལྷོ་ཁར་ཡབ་ཆོས་ཀྱི་ཟླ་བ་དང་ཡུམ་འབུམ་ལྩམ་གཉིས་ལ་འཁྲུངས།དགུང་ལོ་ལྔ་ནས་བཟུང་ཡུམ་ལས་ཡི་གེ་འབྲི་ཀློག་ཐོག་མར་བསླབས།དགུང་ལོ་བརྒྱད་ཀྱི་ཐོག་བཟུང་ཉིན་རེར་བརྒྱད་སྟོང་བ་ཚར་གཉིས་རེ་ཀློག་ཐུབ་པ་མ་ཟད།དོན་ཡོངས་སུ་མཁྱེན་ཐུབ་པས་ཤེས་རབ་ཅན་དུ་ཀུན་གྱིས་བསྔགས།ལོ་བཅུ་དྲུག་སྟེང་གྲ་ཐང་དུ་ཕེབས་ནས་གྲྭ་པ་མངོན་ཤེས་ཅན་གྱི་དྲུང་དུ་མཆོད་གནས་མ་མཛད་ཅིང་བཞུགས།ཡུམ་ཕར་ཕྱིན་གྱི་ཡིག་ཆ་རྒྱས་འབྲིང་བསྡུས་གསུམ་ཀུན་ལ་མཁས་པར་གྱུར།སྐྱོ་སྟོན་བསོད་ནམས་བླ་མ་དང་ཞྭ་དམར་བ།སྦས་སྟོན།ཡར་ཐིང་བ།ཕ་དམ་པ་སངས་རྒྱས་སོགས་མཁས་གྲུབ་དུ་མ་བསྟེན་ནས་ཞི་བྱེད་དང་རྫོགས་ཆེན་ཕྱག་ཆེན་སོགས་མཐའ་ཡས་པ་གསན་པར་བྱས་ཤིང་སྒོམ་སྒྲུབ་མཛད་པས་མཁས་ཤིང་གྲུབ་པའི་རྣལ་འབྱོར་མ་ཆེན་མོར་གྱུར།དགུང་གྲངས་ཉེར་གསུམ་ལ་ཐོད་པ་བྷ་ཊ་དང་གཉེན་སྒྲིག་མཛད་དེ།ཀོང་པོ་དང་དབུས་སོགས་སུ་བྱོན་ནས་སྲས་གྲུབ་པ་དང།གྲུབ་ཆེན།སྲས་མོ་ལབ་འདུས་རྡེ་རྗེ་གསུམ་འཁྲུངས།བཟའ་ཟླ་གྲོངས་པས་ཆོས་ཀློག་པའི་ཡོན་གྱིས་སྲས་རྣམས་གསོ་དགོས་པའི་འོ་བརྒྱལ་མང་དུ་མྱང་དགུང་གྲངས་སོ་བཞིའི་སྟེང་ནས་འཁོར་བར་སྐྱོ་བ་སྐྱེས་ནས་གོང་སྨོས་བླ་མ་ལས་དམ་པས་ཟབ་ཆོས་ཀྱི་སྙིང་པོ་མཐའ་དག་བསྟན་པས་།དབུས་གཙང་གི་སྒྲུབ་གནས་ངེས་མེད།ལྷོ་ཁ་ཟངས་རི་ཁང་དམར་སོགས་སུ་སྒྲུབ་པ་ཁོ་ན་མཛད།སློབ་མ་མང་དུ་འདུས་པར་ཟབ་ཆོས་ཕྱག་རྒྱ་ཆེན་པོ་གཅོད་ཡུལ་ཞེས་ཕར་ཕྱིན་གྱི་དགོངས་པ་དེ་ཉིད་བསྟན།ཁོང་གིས་ཕུང་པོ་གཟན་བསྐྱུར་གྱི་ཆོས་གསུངས་པ་ལ་བརྟེན་ནས་བོད་དུ་ཕུང་པོ་བྱ་གཏོར་གྱི་སྲོལ་བྱུང་བའི་བཤད་སྲོལ་ཡོད།བོད་དུ་དར་བའི་ཕོ་གཅོད་མོ་གཅོད་གཉིས་ལས་མོ་གཅོད་ཀྱི་ཆོས་རྒྱུན་འདི་གྲུབ་མཐའ་ཚང་མར་ཁྱབ་སྤེལ་ཆེ་ཤོས་སུ་གྱུར་པས།བོད་ཀྱི་སྐྱེས་མ་ཚོའི་སྤྱི་ཚོགས་གནས་བབ་བླ་ལྷག་ཏུ་མཐོར་འདེགས་བྱུང་ཡོད་ལ།འཛམ་གླིང་ནས་དཔྱད་ནའང་སྐྱེས་མའི་བསམ་བློ་བ་ཐོག་མར་གྱུར་པ་ཟད།མཆོག་ཏུ་གྱུར་པ་ཞིག་ཡིན་པས།རང་རིགས་སྐྱེས་མའི་ཁྲོད་ནས་མཚན་སྙན་མཐོ་ཤོས་སུ་གྱུར།